b'\n_START_ARTICLE_\nDuuni.net\n_START_PARAGRAPH_\nDuuni.net oli Talentumin perustama vuosina 1996\xe2\x80\x932003 toiminut verkkoyhteis\xc3\xb6 eri alojen ammattilaisille. Duuni.netin j\xc3\xa4senist\xc3\xb6ss\xc3\xa4 olivat hyvin edustettuina Talentumin lehtien lukijat eli ekonomit ja insin\xc3\xb6\xc3\xb6rit sek\xc3\xa4 tietotekniikan ammattilaiset. Duuni.netin j\xc3\xa4senm\xc3\xa4\xc3\xa4r\xc3\xa4 oli suurimmillaan vuonna 2000 noin 45\xc2\xa0000. Yhteis\xc3\xb6ss\xc3\xa4 k\xc3\xa4ytiin vilkasta keskustelua niin ammattiin kuin politiikkaan ja vapaa-aikaan liittyvist\xc3\xa4 asioista._NEWLINE_Yhteis\xc3\xb6ss\xc3\xa4 j\xc3\xa4senet esiintyiv\xc3\xa4t omilla nimill\xc3\xa4\xc3\xa4n ja keskustelua moderoi vapaaehtoisista muodostuva noin kolmenkymmenen moderaattorin ryhm\xc3\xa4, joiden tiimi\xc3\xa4 veti Talentumin palkkaama Petja J\xc3\xa4ppinen. Talentumin suljettua Duuni.netin sen yhteis\xc3\xb6 siirtyi palvelua korvaamaan syntyneeseen Aulabaari.netiin.\n_START_SECTION_\nDuuni.netin toiminnallisuus ja teknologia\n_START_PARAGRAPH_\nDuuni.net rakennettiin omalle alustalle, jota aikoinaan pidettiin edistyksellisen\xc3\xa4. Duuni.net voitti vuonna 1997 SIME-teknologiapalkinnon ja M&M Grand Prix -palkinnon kategoriassa Paras teknologia. Duuni.netin teknologia lisensioitiin vuonna 1998 ICL Fujitsulle, joka kehitti siit\xc3\xa4 edelleen yhteis\xc3\xb6llisen Netcommunity-intranettuotteen. Duuni.net oli k\xc3\xa4ytt\xc3\xb6liittym\xc3\xa4lt\xc3\xa4\xc3\xa4n ja toiminnallisuudeltaan yksinkertainen ja helppok\xc3\xa4ytt\xc3\xb6inen. Palvelun suosituimpia osioita olivat k\xc3\xa4ytt\xc3\xa4jien niin sanotut k\xc3\xa4yntikortit, jossa oli k\xc3\xa4ytt\xc3\xa4j\xc3\xa4n kuva, henkil\xc3\xb6tiedot, liittymisajankohta ja keskusteluhistoria.\n_START_SECTION_\nDuuni.netin lyhyt historia\n_START_PARAGRAPH_\nDuuni.net lanseerattiin 20.10.1996 Markkinointi & Mainonta -lehden Uusmediaseminaarissa, jossa p\xc3\xa4\xc3\xa4puhujana oli Nicolas Negroponte. Duuni.netin kehitt\xc3\xa4j\xc3\xa4tiimi l\xc3\xa4hipiireineen sek\xc3\xa4 j\xc3\xa4seniksi kutsutut seminaarin osallistujat muodostivat palvelun ensimm\xc3\xa4isen noin 300 henkil\xc3\xb6n perusj\xc3\xa4senist\xc3\xb6n. Ensimm\xc3\xa4iset Duuni.netin keskustelut keskittyiv\xc3\xa4t Negroponten esitelm\xc3\xa4n kommentoimiseen sek\xc3\xa4 Duuni.netin toiminnallisuuden heikkouksiin. Duuni.netin alkuper\xc3\xa4isen\xc3\xa4 kehitt\xc3\xa4j\xc3\xa4tiimin\xc3\xa4 oli Talentumin uusmediaosasto, jonka vet\xc3\xa4j\xc3\xa4n\xc3\xa4 toimi Kim Weckstr\xc3\xb6m. Muut j\xc3\xa4senet olivat teknologiasta vastaava Vesa Palmu, palvelumuotoilusta vastaava Juha Palotie, kaupallistamisesta vastaava Jussi Lystim\xc3\xa4ki sek\xc3\xa4 moderoinnista vastaava Johanna Sarviharju. Palvelun art director oli Johanna Pirttim\xc3\xa4ki. Duuni.net siirtyi 1997 Talentumin perustaman Satama Interactiven verkkobr\xc3\xa4ndiyksikk\xc3\xb6\xc3\xb6n ja t\xc3\xa4m\xc3\xa4n j\xc3\xa4lkeen lyhytik\xc3\xa4iseksi j\xc3\xa4\xc3\xa4neeseen Talentumin ja Telen WOW-verkkobrandit-yhteisyritykseen. Vuonna 2001 Duuni.net palasi WOW-verkkobrandit-yrityksen lakkauttamisen j\xc3\xa4lkeen Talentumiin, jossa palvelu integroitiin Talentumin lehtien verkkokeskusteluryhmiin. T\xc3\xa4m\xc3\xa4n seurauksena Duuni.netin aktiivij\xc3\xa4senet perustivat Aulabaari.netin, jonne yhteis\xc3\xb6 suurelta osin siirtyi. Itsen\xc3\xa4isen\xc3\xa4 palveluna ja br\xc3\xa4ndin\xc3\xa4 Duuni.net lakkautettiin vuonna 2006.\n_START_SECTION_\nAulabaari.net\n_START_PARAGRAPH_\nAulabaari.net perustettiin 12. joulukuuta 2003. Se on Pro Aulabaari r.y:n yll\xc3\xa4pit\xc3\xa4m\xc3\xa4 avoin keskustelualue. Aulabaari suunniteltiin keskusteluyhteis\xc3\xb6ksi. Aulabaari.netin tekij\xc3\xb6iden mielest\xc3\xa4 k\xc3\xa4ytett\xc3\xa4vyys ja k\xc3\xa4ytt\xc3\xa4j\xc3\xa4l\xc3\xa4heisyys olivat suunnittelua ohjaavat arvot, ja siksi jo palvelun rakennusvaiheessa k\xc3\xa4ytt\xc3\xa4jille annettiin mahdollisuus palautteen antamiseen sek\xc3\xa4 palvelun kehitt\xc3\xa4miseen. Aulabaari.netin k\xc3\xa4ytt\xc3\xa4j\xc3\xa4t esiintyv\xc3\xa4t aina omilla nimill\xc3\xa4\xc3\xa4n, nimimerkkej\xc3\xa4 tai tekaistuja henkil\xc3\xb6llisyyksi\xc3\xa4 ei sallita._NEWLINE_Aulabaari toimii vapaaehtoisen talkooty\xc3\xb6n pohjalta, ja sen p\xc3\xa4\xc3\xa4m\xc3\xa4\xc3\xa4r\xc3\xa4 ja motiivi on ollut luoda paras Internetiss\xc3\xa4 toimiva keskustelufoorumi ja -yhteis\xc3\xb6. Aulabaarin k\xc3\xa4ytt\xc3\xa4jien tapaamiset yhdist\xc3\xa4v\xc3\xa4t keskustelijoita kuukausittain. Aulabaarin perustajaj\xc3\xa4sen ja primus motor oli Seppo Ahlroos. Sivuston teknisest\xc3\xa4 toteutuksesta vastasi Auvo Severinkangas ja ulkoasusta Eero Raunio._NEWLINE_Aulabaarissa oli vuoden 2005 lokakuussa 502 eri kirjoittajan kirjoittamana 421\xc2\xa0564 viesti\xc3\xa4. Rekister\xc3\xb6ityneit\xc3\xa4 j\xc3\xa4seni\xc3\xa4 Aulabaarissa on 1\xc2\xa0077 (tiedot 25. lokakuuta 2005). Aulabaari toimi my\xc3\xb6s jonkin aikaa Rumba-lehden keskustelupalstojen sijaintipaikkana.\n_START_SECTION_\nVieraita\n_START_PARAGRAPH_\nEntisen yhteis\xc3\xb6toimittaja ja p\xc3\xa4\xc3\xa4moderaattori Petja J\xc3\xa4ppisen kutsusta saapui useita politiikan merkkihenkil\xc3\xb6it\xc3\xa4 keskustelemaan, keskusteluun osallistuivat muun muassa Sinikka M\xc3\xb6nk\xc3\xa4re , Jyrki Katainen, Reino Paasilinna, Seppo K\xc3\xa4\xc3\xa4ri\xc3\xa4inen ja Jyrki J. J. Kasvi. Lis\xc3\xa4ksi k\xc3\xa4ytt\xc3\xa4j\xc3\xa4kunnassa on lukuisien eri alojen ammattilaisia ymp\xc3\xa4ri maailman.'